Samarqand viloyatining Bulung‘ur tumanini kompleks rivojlantirish chora-tadbirlari to‘g‘risida

Tumanning sanoat salohiyatini yanada oshirish asosida Samarqand viloyatining Bulung‘ur tumanini kompleks rivojlantirishni ta’minlash, meva-sabzavot mahsulotlarini qayta ishlash bo‘yicha mavjud resurslar va imkoniyatlardan yanada to‘liq va samarali foydalanish, muhandislik-kommunikatsiya va ishlab chiqarish infratuzilmasini jadal joylashtirish, xizmatlar va servis sohasini rivojlantirish, aholining bandligi va daromadlarini oshirish maqsadida Vazirlar Mahkamasi qaror qiladi: 
 1. 2016 — 2018-yillarda Samarqand viloyatining Bulung‘ur tumanini kompleks rivojlantirish dasturi (keyingi o‘rinlarda Dastur deb ataladi) tasdiqlansin. Dastur quyidagilarni o‘z ichiga oladi:
 oziq-ovqat va nooziq-ovqat iste’mol tovarlari, shuningdek qurilish materiallari ishlab chiqarish bo‘yicha ishlab chiqarish quvvatlarini yangidan barpo etish, modernizatsiyalash, texnik va texnologik jihatdan yangilash bo‘yicha investitsiya loyihalarining manzilli ro‘yxati 1-ilovaga* muvofiq;
 xizmatlar sohasi va servis infratuzilmasini rivojlantirish bo‘yicha investitsiya loyihalari ro‘yxati 2-ilovaga* muvofiq;
 muhandislik-kommunikatsiya va ishlab chiqarish infratuzilmasini jadal joylashtirish dasturining asosiy parametrlari 3-ilovaga* muvofiq;
 qishloq xo‘jaligi ishlab chiqarishini yanada barqaror rivojlantirishni ta’minlash bo‘yicha kompleks tadbirlar 4-ilovaga* muvofiq;
 irrigatsiya-melioratsiya tizimini yaxshilash tadbirlari 4a-ilovaga* muvofiq;
 ijtimoiy infratuzilmani yanada takomillashtirish chora-tadbirlari 5-ilovaga* muvofiq.
 2. Samarqand viloyati hokimligi:
 o‘n kun muddatda Dastur parametrlari barcha ijrochilarga, manfaatdor tashkilotlar va tijorat banklariga manzilli yetkazilishini;
 “Davarxitektqurilish” qo‘mitasi va O‘zbekiston Respublikasi Iqtisodiyot vazirligi bilan birgalikda yangi sanoat ishlab chiqarishlarini joylashtirishda ularning joylashishi viloyatning yo‘l-transport va muhandislik-kommunikatsiya infratuzilmasi rivojlanishi bilan qat’iy bog‘liq bo‘lishini;
 investitsiya loyihalari to‘liq hajmda amalga oshirilishi, ishlab chiqarishning mo‘ljallangan hajmlari o‘zlashtirilishi va yangi ish o‘rinlari tashkil etilishi nazarda tutilgan holda Dastur parametrlari so‘zsiz bajarilishini ta’minlasin.
 3. Dastur parametrlari bajarilishini ta’minlash bo‘yicha vazirliklar, idoralar, xo‘jalik birlashmalari, tijorat banklari, mahalliy ijro etuvchi hokimiyat organlari faoliyatini muvofiqlashtirish bo‘yicha 6-ilovaga* muvofiq Respublika ishchi guruhi tuzilsin.
 Respublika ishchi guruhi (U.U.Rozukulov):
 vazirliklar, idoralar, xo‘jalik birlashmalari, tijorat banklari, mahalliy ijro etuvchi hokimiyat organlarining Dasturda nazarda tutilgan tadbirlar belgilangan muddatlarga muvofiq amalga oshirish bilan bog‘liq faoliyati muvofiqlashtirilishini ta’minlasin;
 barcha parametrlar bo‘yicha Dastur bajarilishi monitoringi olib borilishini tashkil etsin va har oylik asosida muammoli masalalarni ko‘rib chiqsin, ularni hal etish yuzasidan zarur tezkor va amaliy chora-tadbirlar ko‘rsin;
 zaruriyat bo‘lganda, tayyorlangan va belgilangan tartibda kelishilgan loyiha hujjatlari mavjud bo‘lgan taqdirda, Dasturga o‘zgartirish va qo‘shimchalar kiritsin.
 4. Vazirliklar, idoralar, xo‘jalik birlashmalari, Samarqand viloyati va Bulung‘ur tumani hokimliklari, loyihalarning tashabbuskorlari bir oy muddatda Dasturga kiritilgan loyihalarni amalga oshirishning tarmoq jadvallari tasdiqlanishini ta’minlasinlar, ularda loyiha hujjatlarini ishlab chiqish va ekspertizadan o‘tkazish, qurilish-montaj ishlarini bajarish muddatlari, zamonaviy texnologik asbob-uskunalar bilan butlash va quvvatlarni belgilangan muddatlarda foydalanishga topshirish nazarda tutilsin. 
 5. O‘zbekiston Respublikasi Iqtisodiyot vazirligi Tashqi iqtisodiy aloqalar, investitsiyalar va savdo vazirligi bilan birgalikda har yili O‘zbekiston Respublikasining Investitsiya dasturini shakllantirishda, moliyalashtirish hajmlari va manbalarini aniqlashtirgan holda, ushbu qarorga muvofiq amalga oshirilishi nazarda tutilgan investitsiya loyihalarini belgilangan tartibda unga kiritsin.
 6. O‘zbekiston Respublikasi Moliya vazirligi O‘zbekiston Respublikasi Davlat budjeti parametrlarini shakllantirishda asoslangan hisob-kitoblar bo‘yicha Dasturni bajarish uchun zarur mablag‘larni nazarda tutsin.
 7. “O‘zagroeksport” AJ, O‘zbekiston Respublikasi Tashqi iqtisodiy aloqalar, investitsiyalar va savdo vazirligi Samarqand viloyati va Bulung‘ur tumani hokimliklari, Kichik biznes va xususiy tadbirkorlik subyektlari eksportini qo‘llab-quvvatlash jamg‘armasi bilan birgalikda bir oy muddatda Bulung‘ur tumanida meva-sabzavot mahsulotlarini eksport qilish bo‘yicha zamonaviy logistika markazi barpo etilishini tashkil etsinlar.
 8. Samarqand viloyati va Bulung‘ur tumani hokimliklari “Davarxitektqurilish” qo‘mitasi, O‘zbekiston Respublikasi Yer resurslari, geodeziya, kartografiya va davlat kadastri davlat qo‘mitasi bilan birgalikda Dasturga kiritilgan loyihalarni amalga oshirish doirasida tadbirkorlik faoliyatini amalga oshirish uchun belgilangan tartibda yer ajratilishini hamda qurilish-montaj ishlarini bajarishga ruxsatnomalar “yagona darcha” tamoyili bo‘yicha berilishini ta’minlasin.
 9. O‘zbekiston Respublikasi Davlat geologiya va mineral resurslar qo‘mitasi Dasturga kiritilgan va noruda foydali qazilmalarni geologik o‘rganish, qazib olish va qayta ishlash bilan shug‘ullanuvchi tadbirkorlik subyektlariga yer qa’ri uchastkalaridan foydalanish huquqini beruvchi tegishli litsenziyalarni olishda ko‘maklashsin.
 10. “O‘zbekenergo” AJ Samarqand viloyati hokimligi bilan birgalikda Dastur doirasida investitsiya loyihalarini amalga oshiruvchi ishlab chiqarish korxonalari elektr uzatish liniyalariga o‘z vaqtida ulanishini va ularga elektr energiyasi uzluksiz yetkazib berilishini belgilangan tartibda ta’minlasin.
 11. Tijorat banklariga Dasturga kiritilgan investitsiya loyihalarini moliyalashtirish uchun belgilangan tartibda kreditlar, shu jumladan respublikada ishlab chiqarilmaydigan asbob-uskunalarni va ularga butlovchi buyumlarni sotib olish uchun xorijiy valyutadagi kreditlar ajratish tavsiya qilinsin.
 12. Samarqand viloyati va Bulung‘ur tumani hokimliklari har choraklik asosida:
 Dastur tadbirlari o‘z vaqtida va sifatli bajarilishi bo‘yicha loyiha tashabbuskorlari faoliyatining natijadorligini viloyat va tuman faollari yig‘ilishlarida ko‘rib chiqsin;
 Vazirlar Mahkamasiga Dasturning bajarilishi to‘g‘risidagi axborot taqdim etsin.
 13. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosari U.U. Rozukulov zimmasiga yuklansin.